Randers 19.12.22

Tøjhushavens Børnehus

Krusesgade 2, 8900 Randers

Case

Tak for et behageligt møde og tak for jeres forståelse for, at vi i de private institutioner har individuelle udfordringer i forhold til det faktum, at ledelsen i fremtiden skal tælle med i pædagogandelen med 30 %.

Jeg er på mødet blevet bedt om at lave en case, for yderligere at belyse vores udfordring og for mit vedkommende med henblik på at finde en fornuftig fremtidig løsning.

Forud for casen får I en kort beskrivelse af vores historie.

Tøjhushavens Børnehus åbnede 01.08.97 som en puljeordning under Randers kommune. I sommeren 2010 blev vi privatinstitution på baggrund af den varslede lukning af kommunens puljeordninger.

Jeg har været ansat i Tøjhushavens Børnehus siden opstart og ved vi er ret atypiske i forhold til størrelse og antal indskrevne børn. Ikke desto mindre har vi igennem årene haft yderst tilfredse forældre, lange ventelister, en stabil personalegruppe og et lavt sygefravær. Som leder er jeg meget synlig, hvilket fungerer godt i vores hus i forhold til personale og forældresamarbejde. Sådan har det fungeret siden 2010 og er helt naturligt set i forhold til at vi er en lille privat virksomhed.

Case :

Antal børn: 14 bh, 10 vg (hvilket kan variere lidt i antal, typisk med en overbelægning i foråret)

Antal ansatte: 6 (2 pædagoguddannede, 4 medhjælpere)

Ansatte: ugentlig arbejdstid 2023

Leder/ Pædagog Vg 37 timer ( inklusiv forældresamtaler, PPR, TRAS, handleplaner)

Hvis diverse møder på forvaltningen fratrækkes, er min ugentlige arbejdstid i vg 35 timer.

Herudover alt administrativt arbejde samt diverse forældremøder, arrangementer, personalemøder, bestyrelsesmøder.

Pædagog Bh 37 timer ( inklusiv forældresamtaler, sprogvurderinger, handleplaner)

Pædagogmedhjælper Vg 30 timer

Pædagogmedhjælper Bh 32 timer ( ønsker at læse til pædagog fra 2024 via fjernstudie)

Pædagogmedhjælper primært Vg 34 timer

Pædagogmedhjælper Vg/ Bh 34 timer

Rengøring: 5 timer om ugen

I alt 159.000,- pr måned ekskl. pension

Herudover gennemsnitligt vikarforbrug pr md. 20 timer ( pædagogmedhjælperløn)

I forhold til den beregner vi har modtaget, skal vi for gå i mål med pædagogandelen på 65 % være 3,3 pædagoger ansat i fremtiden.

Hvis ikke lederen hos os må tælle med i pædagogandelen mere end 30% har vi en udfordring, da vi i givet fald skal ansætte 2 pædagoger, hvilket der ikke er økonomi til.

I 2023 får vi tilført ekstra midler: 159.000,-

Jeg håber og forventer, at lederen i private institutioner fremefter må tælle med i pædagogandel for de antal timer han/hun arbejder som pædagog, i mit tilfælde 37 timer. For mange af mine lederkolleger i andre privatinstitutioner kan det forholde sig anderledes, da nogle har en ansættelseskontrakt samt refererer til en skoleledelse.

Jeg ser frem til en fornuftig løsning og vil samtidige sige, at jeg har meget stor respekt for at Randers går foran og at de ekstra penge til flere pædagoger kommer børnene til gode. Jeg har brug for at forvaltningen og vores politikere forstår, at vi i de private institutioner har helt individuelle udfordringer.

Med venlig hilsen

Tine Krogh